Manises acull un taller ceràmic per a dones migrants
26 de març de 2025

Manises, 26 de març de 2025-. Manises ha posat en marxa un taller ceràmic per a dones migrants. Aquesta iniciativa es desenvoluparà durant els pròxims mesos conjuntament entre els projectes Ceramitur i Unesco, i està contemplada en el pla estratègic d’acció de Manises Ciutat Creativa de la Unesco, per tal de promoure la integració social de col·lectius vulnerables a partir de cursos de formació en l’àmbit de la ceràmica.

El taller es divideix en tres grups diferents, amb un total de 37 participants, les quals aprendran tècniques bàsiques de modelatge, utilitzant diversos mètodes manuals i de decoració ceràmica, per decorar les peces que hagen elaborat. Les classes són impartides per Alicia G.Bellver, del taller de ceràmica Aliarte.

Una vegada finalitzades les formacions, tot el grup de participants visitarà el Museu de Ceràmica de Manises, per conéixer els tresors que conten l’evolució de la indústria ceràmica en la localitat.

L’objectiu és que les participants coneguen la ceràmica i les seues especials qualitats, a més de rebre una formació perquè tinguen una nova oportunitat professional.